text: Челси и Манчестър Юнайтед не си вкараха и не...
  28 Фев 2021, 20:22 1390 0
  Челси и Манчестър Юнайтед не успяха да се победят в голямото дерби на кръга от английската Висша лига. Двата отбора си разделиха отделни периоди от мача, но в крайна сметка сякаш закономерно се стигна до ремито, след което "червените дяволи" остават втори с 50 точки (12 по-малко от лидера Манчестър Сити), докато "сините" от Лондон остават 5-и с 44 пункта (на 1 точка от 4-ия Уест Хям).
  За Юнайтед предстои гостуване на Кристъл Палас (03.03), а след това влиза в серия от много важни и тежки мачове. Първо футболистите на Оле Гунар Солскяер гостуват на Манчестър Сити (07.03), след това приемат Милан в първи осминафинален двубой в Лига Европа (11.03), среща с намиращия се в страхотна форма Уест Хям (14.03) и реванш с Милан в Лига Европа (18.03).
  За Челси програмата е не по-малко лесна. След мачовете с Атлетико (Мадрид) и Манчестър Юнайтед следват дербита с Ливърпул (04.03) и Евертън (08.03), а след тях идва и мач с Лийдс (13.03), както и важният реванш срещу Атлетико (Мадрид) на осминафиналите в Шампионска лига (първата среща бе спечелена от "сините" от Лондон с 1:0).
  Челси: Менди, Аспиликуета, Кристенсен, Рюдигер, Чилуел, Канте, Ковачич, Маунт, Хъдсън-Одой, Зиеш, Жиру
  Манчестър Юнайтед: Де Хеа, Уан-Бисака, Линдельоф, Магуайър, Шоу, Фред, Мактоминей, Фернандеш, Грийнууд, Джеймс, Рашфорд
  Още в първите минути от втората част Хаким Зиеш стреля добре, но Давид де Хеа отрази с една ръка, въпреки че бе тръгнал в обратната посока.
  В следващите минути "червените дяволи" взеха инициативата и създадоха няколко нелоши ситуации за гол, но отбраната в синьо бе стабилна, като вратарят Менди също се намеси добре на няколко пъти.
  Двата отбора започнаха на много високи обороти срещата. В 14-ата минута Маркъс Рашфорд стреля добре от пряк свободен удар, но Менди се отличи със страхотно спасяване. Секунди след това Хъдсън-Одой имаше сериозни претенции за дузпа в полза на своя отбор след нарушение срещу него, но след преглед на ситуацията с ВАР такава не бе отсъдена.
  До края на полувремето резултатът се запази същият, а темпото остана високо. Юнайтед сякаш бе с една идея по-агресивният отбор, но въпреки това "червените дяволи" така и не създадоха 100%-ови голови положения, с които да излязат напред в резултата. За тяхно щастие, Челси също не успя.